**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

## DĖL PRITARIMO KLAIPĖDOS REGIONO PASIEKIAMUMO IR ŽINOMUMO DIDINIMO 2019–2021 METŲ PROGRAMAI IR JUNGTINĖS VEIKLOS SUTARTIES DĖL „KLAIPĖDOS REGIONO PASIEKIAMUMO IR ŽINOMUMO DIDINIMO 2019–2021 METŲ PROGRAMA“ įgyvendinimo projektuI

1. **Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą Klaipėdos regiono pasiekiamumo ir žinomumo didinimo 2019-2021 metų programai ir jungtinės veiklos sutarties dėl „Klaipėdos regiono pasiekiamumo ir žinomumo didinimo 2019-2021 metų programa“ įgyvendinimo projektui.

Projekto esmė.

Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybės (toliau – Savivaldybės) siekdamos bendrų tikslų vystant Klaipėdos regioną yra įsteigusios asociaciją „Klaipėdos regionas“ (toliau – Asociacija). Vienas iš Savivaldybės tikslų, kuris įgyvendinamas per Asociaciją, yra siekis užtikrinti Klaipėdos regiono pasiekiamumą, vykdant esamus ir skatinant naujus skrydžius Palangos oro uoste, bei įgyvendinti įvairias kompleksines rinkodaros priemones, siekiant didinti Klaipėdos regiono žinomumą ir skatinti atvykstamąjį turizmą.

Tuo tikslu visos Savivaldybės 2016 m. pritarė Asociacijos parengtai programai „Klaipėdos regiono pasiekiamumo ir žinomumo didinimas 2016-2018 metais“ (Klaipėdos miesto savivaldybės tarybos 2016 m. kovo 31 d. sprendimas Nr. T2-72 „Dėl pritarimo Klaipėdos regiono pasiekiamumo ir žinomumo didinimo 2016 – 2018 metų programai ir jungtinės veiklos sutarties pasirašymui“ ir 2016 m. balandžio 14 d. Jungtinės veiklos sutartimi dėl programos „Klaipėdos regiono pasiekiamumo didinimas“ įgyvendinimo) (toliau – Programa 2016-2018), kurios pagrindinis tikslas buvo pritraukti naują skrydžių maršrutą kryptimi Palanga­–Londonas–Palanga į Palangos oro uostą bei įsigyti tam reikalingas rinkodaros paslaugas. Programos 2016-2018 dėką buvo pritraukti skrydžiai į Palangos oro uostą ir taip padidintas Klaipėdos regiono pasiekiamumas bei žinomumas Jungtinėje Karalystėje ir aplinkinėse šalyse.

Siekdamos ir toliau tikslingai ir kryptingai didinti Klaipėdos regiono pasiekiamumą bei žinomumą Savivaldybės jau nuo 2017 metų kartu su suinteresuotais viešojo sektoriaus, turizmo, verslo ir kt. sričių atstovais diskutavo apie būtinumą pratęsti Programos 2016-2018 vykdymą, ieškant naujų, Klaipėdos regionui svarbių verslo ir turizmo prasme krypčių. Tuo tikslu Asociacija kartu su valstybės įmone „Lietuvos oro uostai“ (toliau – LOU) pradėjo dialogą dėl naujų bei esamų krypčių plėtros ir išlaikymo į/iš Palangos oro uosto.

2018 m. Asociacijos nariai, atsižvelgdami į Savivaldybių, regiono asocijuotų verslo struktūrų bei turizmo institucijų prioritetus, vieningai pritarė Klaipėdos regiono pasiekiamumo ir žinomumo programos tęstinumo svarbai, kuri galėtų užtikrinti ilgalaikį poveikį Klaipėdos regiono konkurencingumui prioritetinėse atvykstamojo turizmo rinkose, prisidėtų prie patrauklios investicijoms vietovės įvaizdžio kūrimo ir sklaidos, ir tuo paskatintų naujų maršrutų atsiradimą ir esamų palaikymą iš Klaipėdos regionui svarbaus susisiekimo mazgo – Palangos oro uosto. Savivaldybės nutarė, kad Klaipėdos regiono prioritetine kryptimi turėtų tapti Vokietija.

Atsižvelgiant į Savivaldybių pastabas ir LOU rekomendacijas, Asociacija parengė tęstinę programą „Klaipėdos regiono pasiekiamumo ir žinomumo didinimo 2019-2021 metų programa“ (toliau – Programa 2019-2021), kuria numatoma įgyvendinti bendras Klaipėdos regiono rinkodaros priemones, prisidedančias prie efektyvesnio Klaipėdos regiono žinomumo prioritetinėje atvykstamojo turizmo ir tiesioginių užsienio investicijų rinkoje – Vokietijoje bei užtikrintų pasiekiamumo kokybę.

Siekiant užtikrinti Programos 2019-2021 įgyvendinimą Savivaldybės sutarė parengti ir pasirašyti jungtinę veiklos sutartį (toliau – JVS), kuria Savivaldybių tarybos suteikia Asociacijai - vykdančiajam partneriui teisę atstovauti visų Savivaldybių interesus, savo vardu pasirašant, vykdant ir kontroliuojant finansavimo sutartį, sudarytą su būsimu Programos 2019-2021 įgyvendinimo vykdytoju. JVS numatyta, jog sutartis įsigalioja tik tuo atveju, kai jos projektui yra pritarusios visų 7 Savivaldybių tarybos.

Projekto tikslas – kryptingai tęsti ir užtikrinti vieną iš svarbiausių Savivaldybių bendradarbiavimo krypčių, t. y. didinti Klaipėdos regiono pasiekiamumą per Klaipėdos regiono oro uostą Palangoje, skatinant atvykstamąjį turizmą bei didinant žinomumą tarp potencialių ir esamų investuotojų Klaipėdos regione. Patvirtinus Programą 2019-2021 prioritetine skrydžių kryptimi bus laikoma Vokietija. Siekdamos bendrai veikti įgyvendinant Programą 2019-2021, Savivaldybės gera valia, vadovaudamosi teisingumo, protingumo bei sąžiningumo principais susitarė ir parengė jungtinės veiklos sutarties dėl „Klaipėdos regiono pasiekiamumo ir žinomumo didinimo 2019–2021 metų programa“ įgyvendinimo projektą, kuriame įteisintos esminės Savivaldybių ir Asociacijos sąlygos bendro tikslo siekimui.

**2. Projekto rengimo priežastys ir kuo remiantis parengtas sprendimo projektas.**

Klaipėdos regiono plėtros plane 2014 – 2020 m., Klaipėdos regiono be variklio, lengvojo, viešojo ir vandens transporto sistemos optimizavimo ir plėtros galimybių studijoje „Vakarų krantas”, Klaipėdos miesto ekonominės plėtros strategijoje iki 2030 m. ir kituose Savivaldybių strateginiuose dokumentuose yra pažymima, kad tiesioginio Klaipėdos regiono pasiekiamumo užtikrinimas yra vienas svarbiausių veiksnių skatinant atvykstamąjį turizmą ir kuriant palankią ekonominę aplinką verslui ir investicijoms. Šiuo tikslu yra nurodomas bendras savivaldybių siekis didinti Klaipėdos regiono žinomumą ir pasiekiamumą įvairiomis transporto rūšimis, įgyvendinant jungtines rinkodaros priemones.

Atsižvelgiant į Asociacijos visuotiniuose susirinkimuose priimtus nutarimus bei aukščiau išdėstytus argumentus, buvo parengta tęstinė 2019-2021 laikotarpį apimanti „Klaipėdos regiono pasiekiamumo ir žinomumo didinimo 2019-2021 metų programa“. Tarp Savivaldybių būtina jungtinė veiklos sutartis, kuri užtikrintų kokybišką ir savalaikį šios Programos įgyvendinimą.

Sprendimo projektas parengtas vadovaujantis vadovaudamasi Lietuvos Respublikos vietos savivaldos įstatymo 5 straipsnio 3 dalimi ir 6 straipsnio 38 punktu bei atsižvelgiant į Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ ir Asociacijos visuotinio narių susirinkimo 2018 m. birželio 7 d. protokolą Nr. P18-4.

**3. Kokių rezultatų laukiama.**

Visoms Savivaldybėms pritarus Programai 2019-2021 ir JVS projektui bus pasirašyta ir įsigalios JVS dėl Programos 2019-2021 įgyvendinimo. JVS aptartomis sąlygomis bus pradėta įgyvendinti tęstinė Klaipėdos regiono pasiekiamumo ir žinomumo didinimo programa, kuri turėtų ilgalaikį poveikį Klaipėdos konkurencingumui tarptautiniame kontekste atvykstamojo turizmo ir investuotojų pritraukimo srityse, o tikslinės rinkodaros priemonės prisidėtų prie skrydžių iš Palangos oro uosto krypčių skaičiaus augimo.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

2018 m. birželio 7 d. Asociacijos visuotinio narių susirinkimo protokolu Nr. P18-4 buvo patvirtintas Savivaldybių finansavimo modelis (pridedama) Programos 2019-2021 įgyvendinti. Atkreiptinas dėmesys, kad visos Savivaldybės strateginiuose veiklos planuose jau nuo 2016 metų yra numačiusios lėšas Klaipėdos regiono pasiekiamumo ir žinomumo didinimui įgyvendinti. Tačiau, tikslus Programos lėšų poreikis ir finansavimo būdas detalizuojami konkrečioje to laikotarpio JVS (pridedama) dėl Programos įgyvendinimo.

Atsižvelgiant į aukščiau išdėstytą informaciją numatoma, kad Klaipėdos miesto savivaldybės dalis vykdant Programą 2019-2021 bus 74 752 eurai per metus, t. y. iš viso 224 257 eurai per visą 3 – jų metų laikotarpį. Numatoma, kad šios lėšos strateginiuose veiklos planuose turi būti formuojamos kaip tiksliniai Asociacijos įnašai Programos 2019-2021 įgyvendinimui.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės. Įvykdžius visus JVS dėl Programos 2019-2021 įgyvendinimo sutartinius įsipareigojimus bus:

* įsigytos Klaipėdos regiono pasiekiamumui ir žinomumui didinti rinkodaros paslaugos, viešinant skrydžius kartu su naująja prioritetine skrydžių kryptimi Palanga­–Vokietija–Palanga;
* užtikrinamas Klaipėdos regiono pasiekiamumas, skatinant esamus ir naujus skrydžius Palangos oro uoste;
* formuojamas bendras teigiamas Klaipėdos regiono, kaip patrauklios turizmui ir investicijoms vietovės įvaizdžio kūrimas ir populiarinimas;
* didinamas regiono konkurencingumas šalies ir tarptautiniu mastu.

Neigiamos pasekmės – nenumatoma.

PRIDEDAMA: Asociacijos visuotinio narių susirinkimo 2018 m. birželio 7 d. protokolo Nr. P18-4 kopija.

|  |  |
| --- | --- |
| Tarptautinių ryšių ir ekonominės plėtros skyriaus vedėja |   Jurgita Činauskaitė - Cetiner |

|  |
| --- |
|  |